Urmareste Modifică dimensiunea fontului: Play

Bucureşti, 20 aug /Agerpres/ - Un birou al Alianţei Nord-Atlantice se va deschide în această toamnă la Chişinău, în vederea sprijinirii integrării euroatlantice a Republicii Moldova şi realizarea interoperabilităţii armatei de peste Prut cu cea a forţelor aliate, a anunţat joi ministrul român al Apărării, Mircea Duşa, după întâlnirea de la sediul ministerului cu omologul său din Republica Moldova, Anatol Şalaru.



Potrivit lui Duşa, ulterior se va înfiinţa şi un batalion mixt româno-moldovean de menţinere a păcii.



Ministrul a precizat că România va avea un reprezentant la acest birou şi cinci sau şase specialişti militari-consilieri, ce vor fi detaşaţi la Chişinău pentru a oferi sprijin în adaptarea legislaţiei şi documentelor militare de planificare şi structurare a armatei la standardele NATO şi UE.



"Acest birou, unde vor activa specialişti militari din mai multe state, inclusiv din România, va avea menirea de a pregăti integrarea pe standarde NATO şi a activităţii de restructurare a armatei Republicii Moldova în acest sens. Sper ca acest lucru să se întâmple foarte repede. Biroul se va deschide şi sper ca în septembrie - octombrie să devină funcţional şi că noi vom fi un real sprijin al MApN din Republica Moldova în elaborarea acestor documente. (...) Demersurile pe care le facem sunt de a sprijini drumul euroatlantic al Republicii Moldova. (...) Moldova este un stat partener al NATO şi e important să înfiinţăm şi un batalion mixt româno-moldovean de menţinere a păcii, care va avea sediul la Iaşi", a declarat ministrul Duşa.



Ministrul Apărării Naţionale, Mircea Duşa, s-a întâlnit joi cu omologul său din Republica Moldova, Anatol Şalaru, pe agenda de discuţii figurând situaţia de securitate din zonă ca urmare a crizei din Ucraina, precum şi cooperarea bilaterală dintre ministerele Apărării din cele două ţări. AGERPRES/(A, AS - autor: Mihaela Tudorache, editor: Cristian Anghelache)